Diari Oficial de la Generalitat Valenciana


Sumari del DOGV 8053, del 01-06-2017 (2017/4806)

ORDRE 16/2017, de 19 de maig, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Reglament de la denominació d'origen protegida Raïm de Taula Embossat Vinalopó i el seu consell regulador.
-------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/05/19/16/dof/vci/html**

### Dades del document

Número de DOGV
:   8053

Data del DOGV
:   01-06-2017

Secció del DOGV
:   I. DISPOSICIONS GENERALS

Número del document
:   2017/4806


Data del document
:   19-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * qualitat del producte
    * legislació
    * raïm
    * denominació d'origen

ORDRE 16/2017, de 19 de maig, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Reglament de la denominació d'origen protegida Raïm de Taula Embossat Vinalopó i el seu consell regulador. [2017/4806]  
PREÀMBUL  
  
L'Ordre de 18 d'octubre de 1990, de la Conselleria d'Agricultura, Pesca i Alimentació, va aprovar el Reglament de la denominació d'origen protegida Raïm de Taula Embossat Vinalopó i el seu consell regulador (DOGV 1437, 05.12.1990).  
La Llei 10/2006, de 26 de desembre, de la Generalitat, de mesures fiscals, de gestió administrativa i financera, i d'organització de la Generalitat, en el capítol XVII, titulat «De la protecció dels sistemes de qualitat agroalimentària», es regula la gestió, el control i la certificació de les denominacions d'origen protegides, les indicacions geogràfiques, les especialitats tradicionals garantides i l'agricultura ecològica. La novetat fonamental arreplegada en el mencionat capítol XVII és la d'haver-se dotat de personalitat jurídica pròpia els consells reguladors o òrgans de gestió de les figures de qualitat diferenciada de la Comunitat Valenciana, i es preveu la possibilitat de constituir-se com a corporacions de dret públic o privat. Al seu torn s'arreplega expressament la determinació de tots els consells reguladors de la Comunitat Valenciana existents en l'entrada en vigor de la mencionada Llei 10/2006 per constituir-se com a corporacions de dret públic.  
  
El Decret 222/2007, de 9 de novembre, del Consell, pel qual s'estableixen normes relatives als consells reguladors o òrgans de gestió de les denominacions de qualitat de la Comunitat Valenciana, és aplicable als consells reguladors o òrgans de gestió de les figures de qualitat agroalimentària, que són les denominacions d'origen, indicacions geogràfiques, especialitats tradicionals garantides i agricultura ecològica, que ja existisquen a la Comunitat Valenciana a l'entrada en vigor del dit decret, o aquells creats després de la dita entrada en vigor que opten per constituir-se com a corporacions de dret públic. Al seu torn l'esmentat decret defineix els consell reguladors de la Comunitat Valenciana com a corporacions de dret públic que amb caràcter general subjecten la seua activitat al dret privat, dotats de personalitat jurídica pròpia i de plena capacitat per al desenvolupament dels seus fins, i poden realitzar qualsevol classe d'actes de gestió i administració, que amb caràcter general subjecten la seua activitat al dret privat, excepte en les actuacions que impliquen l'exercici de potestats o funcions públiques, en les quals s'han de subjectar al dret administratiu. Finalment, aquesta norma ha sigut modificada pel Decret 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1; i l'article 11, apartats 2, 3, 4 i 5, del Decret 222/2007, de 9 de novembre, del Consell, pel qual s'estableixen normes relatives als consells reguladors o òrgans de gestió de les denominacions de qualitat de la Comunitat Valenciana (DOGV 6228, 17.03.2010), en diversos preceptes relatius a la composició dels òrgans de gestió, les seues funcions i la determinació de l'òrgan de control.  
  
També cal tindre en compte el que disposa la Llei 24/2003, de la vinya i el vi, i en la Llei 25/1970, de 2 de desembre, de l'estatut de la vinya, del vi i dels alcohols, que es mantenen vigents per als consells reguladors dels productes agroalimentaris amb denominació d'origen, distints del vi, del vinagre de vi, dels vins aromatitzats, del brandi, del most i la resta de productes derivats del raïm.  
  
Per un altre costat, amb data 10 de desembre de 2013 es va publicar en el BOE la Llei 20/2013, de 9 de desembre, de garantia de la unitat de mercat, l'objecte de la qual és fer efectiu el principi d'unitat de mercat en tot el territori nacional, en particular, garantir la integritat de l'ordre econòmic i facilitar l'aprofitament d'economies d'escala i l'abast del mercat per mitjà del lliure accés a l'exercici i l'expansió de les activitats econòmiques, i s'hauran d'adaptar totes les disposicions reguladores d'activitats econòmiques a allò que s'ha disposat en la dita llei. Aquesta norma també s'adapta als principis de bona regulació previstos en l'article 129.1 de la Llei 39/2015, d'1 d'octubre, del procediment administratiu comú de les administracions públiques, és a dir, als principis de necessitat, eficàcia, proporcionalitat, seguretat jurídica, transparència i eficiència.  
Així, per mitjà d'aquesta ordre es dóna compliment al que preveu la normativa aplicable, i queda establit el règim d'organització i funcionament del Consell Regulador de la Denominació d'Origen Protegida Raïm de Taula Embossat Vinalopó, de conformitat amb aquesta.  
  
Basant-se en tot el que s'hi ha exposat, amb la realització prèvia dels tràmits oportuns, inclosa l'emissió dels informes corresponents per a l'aprovació d'aquesta ordre, entre els quals està l'informe emés per l'Advocacia General de la Generalitat, en la Conselleria d'Agricultura, Medi Ambient, Canvi Climàtic i Desenvolupament Rural, en l'exercici de la competència establida en l'article 49.3.15a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, en la redacció donada per la Llei orgànica 1/2006, de 10 d'abril, en l'article 28.e de la Llei 5/1983, de 30 de desembre, del Consell, i d'acord amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, a proposta de la Direcció General de Desenvolupament Rural i Política Agrària Comuna,  
  
ORDENE  
  
Article únic. Aprovació de la normativa específica de la Denominació d'Origen Protegida Raïm de Taula Embossat Vinalopó  
S'aprova el Reglament de funcionament de la denominació d'origen protegida Raïm de Taula Embossat Vinalopó i el seu consell regulador, contingut en l'annex d'aquesta ordre.  
  
DISPOSICIÓ ADDICIONAL  
  
Única. Regla de no-despesa pública  
La implementació i posterior desenvolupament del contingut reglamentari d'aquesta ordre no podrà tindre cap incidència en la dotació de tots i cada un dels capítols de despesa assignats a la conselleria amb competències en agricultura, pesca, alimentació i aigua, en la data de publicació d'aquesta, i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre de 18 d'octubre de 1990, de la Conselleria d'Agricultura i Pesca, per la qual es regula la denominació d'origen protegida Raïm de Taula Embossat Vinalopó i el seu consell regulador, així com totes les disposicions que del mateix rang o d'un rang inferior s'oposen a aquesta ordre.  
  
DISPOSICIÓ FINAL  
  
Única. Entrada en vigor  
Aquest reglament entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de maig de 2017  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
  
ANNEX  
Reglament de la denominació d'origen protegida Raïm de Taula Embossat Vinalopó i del seu consell regulador  
  
CAPÍTOL I  
Disposicions generals  
  
Article 1. Producte  
Queda protegida amb la denominació d'origen protegida (DOP) Raïm de Taula Embossat Vinalopó el raïm de taula que tinga les característiques definides en aquesta ordre i complisca els requisits exigits per aquesta, pel plec de condicions tècniques, per la legislació vigent i per la documentació generada en el sistema de qualitat desenvolupat i acreditat sota la norma ISO/IEC 17555:2012, o norma que la substituïsca.  
  
  
Article 2. Àmbit de protecció  
1. La protecció atorgada s'estén al nom geogràfic Vinalopó i als termes municipals que componen la zona de producció, d'acord amb la legislació vigent.  
2. La denominació d'origen protegida Raïm de Taula Embossat Vinalopó no es podrà aplicar a cap altra classe de raïm que la reconeguda per aquest reglament, ni es podran utilitzar expressions o marques que, per la seua similitud fonètica o gràfica amb aquesta, puguen induir a confusió amb la que és objecte de protecció, ni en el cas que vagen precedides per expressions com ara «tipus», «estil», «gust», «manipulat en», «envasat en», «selecció en origen» o altres d'anàlogues.  
  
Article 3. Òrgans competents  
La defensa de la denominació d'origen protegida, l'aplicació del seu reglament, la vigilància del seu compliment, així com el foment i control de la qualitat del producte emparat, queden encomanades al consell regulador de la denominació d'origen protegida, junt amb les funcions que puguen exercir, dins de les seues competències, els organismes competents a nivell estatal, autonòmic i comunitari.  
  
  
CAPÍTOL II  
Del consell regulador  
  
Article 4. Definició i àmbit competencial  
El consell regulador és una corporació de dret públic, que amb caràcter general subjecta la seua activitat al dret privat, dotat de personalitat jurídica pròpia i de plena capacitat per al desenvolupament dels seus fins, i poden realitzar qualsevol classe d'actes de gestió i administració, excepte en les actuacions que impliquen l'exercici de potestats o funcions públiques, en les quals han de subjectar-se al dret administratiu sota la tutela administrativa de la conselleria competent en matèria d'agricultura i alimentació, amb atribucions decisòries en totes les funcions que se li encomanen en aquest reglament i en el manual de qualitat, d'acord amb el que determina la legislació vigent. El seu àmbit de competència estarà determinat:  
a) En el territorial, per la zona de producció.  
b) Pel que fa als productes, pels protegits per la denominació d'origen protegida en qualsevol de les seues fases de producció, circulació, manipulació i comercialització.  
c) Pel que fa a les persones, per les inscrites en els diferents registres.  
  
Article 5. Finalitat  
La missió principal del consell regulador és la d'aplicar els preceptes d'aquest reglament i vetlar pel seu compliment, per a la qual cosa exercirà les funcions que, amb caràcter general, s'encomanen als consells reguladors en la legislació vigent.  
  
Article 6. Funcions  
1. El consell regulador vetlarà especialment pel control de qualitat així com per la representació, defensa, garantia i promoció del producte emparat, per a l'expansió dels seus mercats.  
2. El consell regulador queda expressament autoritzat per a vigilar el raïm de taula no protegit per la denominació d'origen protegida, que es produïsca, manipule, comercialitze o transite dins de la zona de producció, i donarà compte de les incidències a la conselleria competent en matèria d'agricultura i alimentació, per mitjà de la remissió de còpia de les actes que es produïsquen, sense perjuí de la intervenció dels organismes competents d'aquesta vigilància.  
3. Per al compliment dels seus fins, el consell regulador, d'acord amb el Decret 222/2007, de 9 de novembre, del Consell, en la seua redacció vigent, desenvoluparà, entre altres, les funcions següents:  
a) Proposarà el reglament de la seua denominació d'origen protegida, el qual haurà de ser aprovat per la conselleria competent en matèria de política agroalimentària.  
b) Fixarà les normes tècniques i les seues possibles modificacions, atenent criteris de qualitat, rigor en el control i tradició.  
c) Elaborarà el manual de qualitat, normes tècniques, procediments, formats i la resta de documents propis del sistema de certificació dins del sistema de qualitat en aplicació de la norma UNE-EN ISO/IEC 17880:2012, avaluació de la conformitat requisits per als organismes que certifiquen productes, processos i serveis, o norma que la substituïsca.  
d) Expedirà certificats d'origen i precintes de garantia, incloses les etiquetes dels productes emparats per la denominació d'origen.  
e) Establirà els requisits que han de complir les etiquetes dels productes emparats en l'àmbit de les seues competències, així com controlar l'ús de les etiquetes comercials utilitzables en els productes protegits, a través dels serveis tècnics, en aquells aspectes que afecten la denominació d'origen protegida.  
f) Gestionarà els registres definits en el reglament.  
g) Gestionarà les quotes obligatòries.  
h) Orientarà la producció i qualitat, així com promocionarà i informarà els consumidors sobre els productes emparats i les seues característiques específiques.  
i) Vetlarà pel compliment del seu reglament, i poden denunciar qualsevol ús incorrecte d'aquest davant els òrgans administratius o jurisdiccionals competents.  
j) Elaborarà estadístiques i estudis de producció, elaboració i comercialització dels productes emparats, tant per a ús intern com per a la seua difusió i general coneixement.  
k) Proposarà els requisits mínims de control a què han de sotmetre's els operadors inscrits en els respectius registres, per a totes i cada una de les seues fases de producció, transformació o elaboració i comercialització dels productes emparats, així com els mínims de control per a la concessió inicial i per al manteniment de la certificació.  
  
l) Si és el cas, establirà per a cada campanya, segons criteris de defensa i millora de la qualitat, i dins dels límits fixats per la norma tècnica i el manual de qualitat, els rendiments, límits màxims de producció o transformació o qualsevol altre aspecte de conjuntura anual que puga influir en aqueixos processos.  
m) Establiment de qualssevol acords marc de col·laboració amb altres organismes interprofessionals, així com afavorir acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
n) Elaborarà els pressupostos anuals.  
nn) Vetlarà pel desenvolupament sostenible de l'àrea on estiga ubicada la zona de producció.  
o) Establirà els mecanismes necessaris per a conéixer l'origen del producte i els processos de producció, transformació i comercialització.  
  
  
Article 7. Composició  
1. El ple del consell regulador estarà format per onze membres i constituït de la manera següent:  
a) Deu vocals, cinc en representació del registre de productors i cinc del registre d'envasat i/o comercialització, entre els quals es triarà el president/a i el vicepresident/a. Els cinc primers seran triats per i entre les persones que subministren raïm embossat i les plantacions de les quals figuren inscrites en el registre de parcel·les del consell regulador. Els cinc vocals representants del sector d'envasat i/o comercialització seran triats per i entre els inscrits en el seu registre corresponent.  
  
b) El director/a general competent en matèria de qualitat agroalimentària, o a qui aquest designe en qualitat de representant de la conselleria competent en matèria d'agricultura i alimentació, que formarà part del ple amb veu però sense vot.  
2. El president/a del consell regulador ho serà també del ple, i nomenat pel titular de la conselleria competent en matèria d'agricultura i alimentació, a proposta del ple de l'òrgan de gestió, que ordenarà la publicació en el Diari Oficial de la Generalitat Valenciana. El ple del consell regulador o òrgan de gestió triarà president/a, per mitjà de votació en què participe, com a mínim, la meitat més un de la totalitat dels membres. El president/a serà aquell que obtinga la tres quartes parts dels vots emesos. En el supòsit que ningú obtinga la mencionada quantitat de vots, s'efectuarà una segona votació, i resultarà president/a aquell que obtinga la majoria simple d'entre aquells dos que hagen obtingut el major nombre de vots en la primera votació. Si després d'aquesta segona votació persistira l'empat en vots, es designarà president/a aquell que resulte de fer un sorteig entre aquells dos que van obtindre majoria simple en la primera votació i, a més, van empatar en la segona votació.  
  
3. El vicepresident/a serà triat entre els membres representants de les persones i entitats inscrites en els corresponents registres del consell regulador o òrgan de gestió i serà designat de la mateixa manera que el president/a.  
4. L'elecció dels vocals del ple del consell regulador es realitzarà per mitjà de sufragi universal directe i secret, entre els titulars inscrits en els registres corresponents, d'acord amb la normativa específica aplicable i en tot allò no previst serà d'aplicació supletòria la legislació electoral valenciana, i a falta d'això la legislació sobre règim electoral general.  
5. Cada vocal electe tindrà designat un suplent, triat de la mateixa manera que el titular i pertanyent al mateix cens del vocal electe.  
  
6. El ple del consell regulador serà renovat cada quatre anys. Els vocals electes podran ser reelegits.  
7. En cas de cessament d'un vocal electe, el vocal substitut exercirà la vocalia en el ple del consell regulador pel temps que queda per a la finalització del mandat d'aqueix ple triat.  
8. Una vegada celebrat el corresponent procés electoral per a l'elecció i la renovació del ple del consell regulador, en el termini màxim d'un mes els nous vocals electes prendran possessió del càrrec, i en la sessió constitutiva del ple es triaran el president/a i vicepresident/a.  
  
  
Article 8. Pèrdua de la condició de membre del consell regulador  
1. Els membres del consell regulador a què es refereix l'article 7 hauran d'estar vinculats als sectors que representen, bé directament, o per ser directius de societats que es dediquen a les activitats que han de representar. No obstant això, una mateixa persona, física o jurídica, no podrà tindre en el consell regulador doble representació, una com a membre del registre de productors i una altra com a membre del registre de comercialitzadors.  
2. Els membres triats per pertànyer en qualitat de directius d'una firma inscrita cessaran en el seu càrrec en cessar com a directius de la dita firma, encara que seguiran vinculats al sector per haver passat a una altra empresa, i es procedirà a designar un substitut en la forma establida.  
3. Cessa en la condició de vocal del ple del consell regulador aquell que, durant el període de vigència del càrrec, siga sancionat per infracció greu, quan s'hagen produït absències injustificades a tres sessions del ple consecutives o cinc alternes, o per causar baixa en els registres de la denominació d'origen. Totes les actuacions a què es fa menció en aquest apartat quedaran previstes, si és el cas, en normes de règim intern del consell regulador.  
  
Article 9. President  
1. Al president/a correspon:  
a) Representar el consell regulador. Aquesta representació podrà ser delegada en el vicepresident/a o qualsevol membre del consell regulador de manera expressa en els casos que siga necessari.  
b) Complir i fer complir les disposicions legals i reglamentàries.  
  
c) Administrar els ingressos i fons del consell regulador i ordenar els pagaments.  
d) Convocar i presidir les sessions del consell regulador, assenyalar l'ordre del dia, sotmetre a la decisió d'aquest els assumptes de la seua competència i executar els acords adoptats.  
e) Organitzar el règim interior del consell regulador.  
f) Contractar, suspendre o renovar el personal del consell regulador, amb l'acord previ d'aquest.  
g) Organitzar i dirigir els serveis.  
h) Informar els organismes superiors de les incidències que en la producció i el mercat es produïsquen.  
i) Remetre a la conselleria competent en matèria d'agricultura i alimentació aquells acords que per a compliment general adopte el consell regulador, en virtut de les atribucions que li confereix aquest reglament, i aquells que per la seua importància estime que han de ser coneguts per aquesta.  
j) Aquelles altres funcions que el consell regulador acorde o li encomane la conselleria competent en matèria d'agricultura i alimentació.  
  
2. La duració del mandat del president/a serà de quatre anys, i es pot ser reelegit.  
3. El president/a cessarà a l'expirar el terme del seu mandat, o a petició pròpia. De la mateixa manera, el president/a cessarà en el seu càrrec quan el ple del consell regulador o òrgan de gestió perda la confiança en el dit president/a, manifestada en votació secreta per majoria, almenys, de tres quartes parts dels seus membres, i posterior ratificació per la conselleria competent en matèria d'agricultura i alimentació.  
  
4. En cas de cessament o defunció, el consell regulador, en el termini d'un mes, proposarà un nou president/a.  
  
Article 10. Vicepresident  
1. Al vicepresident/a correspon substituir el president/a en absència d'aquest.  
2. La duració del mandat del vicepresident/a serà de quatre anys.  
  
3. El vicepresident/a cessarà en acabar el període del seu mandat o a petició pròpia, una vegada acceptada la seua dimissió.  
4. En cas de cessament o defunció del president/a, el substituirà fins a la designació del nou president/a.  
5. En el cas de cessament o defunció, el consell regulador, en el termini d'un mes, proposarà un nou vicepresident/a.  
  
Article 11. Funcionament del consell regulador  
1. El consell regulador es reunirà quan el convoque el president/a, bé per iniciativa pròpia o a petició de la tercera part dels vocals, i és obligatori celebrar sessió, almenys, una vegada cada dos mesos.  
  
2. Les sessions del consell regulador es convocaran, almenys, amb cinc dies d'antelació i la citació haurà d'anar acompanyada de l'ordre del dia per a la reunió, en la qual no es podran tractar més assumptes que els prèviament assenyalats.  
3. En cas de necessitat, quan així ho requerisca la urgència de l'assumpte, a juí del president/a, se citaran els vocals per qualsevol mitjà telemàtic que garantisca la seua recepció per part del destinatari amb vint-i-quatre hores d'antelació com a mínim.  
4. En tot cas, el consell regulador quedarà vàlidament constituït quan estiguen presents la totalitat dels seus membres i així ho acorden per unanimitat.  
5. Els acords del consell regulador s'adoptaran per majoria dels membres presents i per a la validesa d'aquests seran necessaris que estiguen presents o representats més de la meitat dels components del consell regulador. El president/a tindrà vot de qualitat en cas d'empat.  
  
  
Article 12. Secretari del ple  
1. El consell regulador tindrà un secretari/ària designat pel consell, que exercirà les funcions de secretari/ària del ple, i serà nomenat a proposta del president/a, del qual depén directament.  
  
2. El secretari/ària assistirà a les sessions amb veu però sense vot, excepte si el seu nomenament recau en un dels membres del consell regulador, i en aquest cas assistirà amb veu i vot.  
3. El secretari/ària del ple tindrà com a comeses específiques les següents:  
a) Preparar els treballs del consell regulador i tramitar l'execució dels acords.  
b) Assistir a les sessions amb veu, però sense vot, excepte en el supòsit previst en el punt 2n d'aquest article, cursar les convocatòries, alçar actes i custodiar els llibres i documents del consell regulador.  
c) Els assumptes relatius al règim interior de l'organisme, tant del personal com administratiu.  
d) Les funcions que se li encomanen pel president/a relacionades amb la preparació i instrumentació dels assumptes de la competència del consell regulador.  
  
Article 13. Personal del consell regulador  
1. Per al compliment dels seus fins el consell regulador disposarà del personal necessari i la plantilla figurarà dotada en el pressupost del consell regulador.  
2. El consell regulador podrà contractar per a fer treballs urgents, el personal necessari, sempre que tinga aprovada en el pressupost, la dotació per a aquest concepte.  
3. A tot el personal del consell regulador, tant amb caràcter fix com eventual, li serà aplicable la legislació laboral.  
  
Article 14. Comissió permanent  
1. El consell regulador acordarà la creació d'una comissió permanent, responsable d'elaborar les normes de campanya, així com les funcions que es determinen en cada moment, i es deixarà registre d'aquestes. En la sessió que s'acorde la constitució de la dita comissió permanent, s'acordaran també les missions específiques que li competisquen i les funcions que exercirà. Tots els acords que adopte hauran de ser aprovats pel ple del consell regulador en la primera reunió que celebre posterior als dits acords.  
2. La comissió permanent estarà formada per:  
a) President/a del consell regulador.  
b) Vicepresident/a del consell regulador.  
c) Un representant dels agricultors inscrits en el registre de parcel·les.  
d) Un representant dels operadors inscrits en el registre de magatzems o instal·lacions d'envasat.  
e) El secretari del ple del consell regulador (actuarà amb veu però sense vot, excepte si és membre del consell regulador).  
  
Article 15. Finançament  
1. El finançament de les obligacions del consell regulador s'efectuarà amb els recursos següents:  
1.1. Les quotes obligatòries que per a cada campanya aprove el ple del consell regulador i que quedaran fixades i detallades per als diferents serveis, documents i activitats que s'oferisquen per part de l'entitat relatives al sistema de qualitat implantat a l'efecte, que en el cas específic de les activitats de control i certificat seran:  
a) Per kg de raïm embossat produït en parcel·les inscrites.  
b) Per kg de raïm embossat comercialitzat amb denominació d'origen.  
c) Per cada tipus d'etiqueta distintiva vigent segons allò que s'ha indicat en el manual de qualitat (el cost d'aquesta).  
d) Per sol·licitud de certificats.  
Els subjectes passius de cada una de les quotes són: de la primera, les persones físiques o jurídiques amb inscripció en el registre de parcel·les; de la segona i tercera, els adquirents d'etiquetes; de la quarta, els sol·licitants dels certificats.  
1.2. Amb les aportacions, fixades en el sistema de la qualitat, de les empreses autoritzades, per a l'ús del logotip i mencions d'aquesta denominació d'origen.  
1.3. Les subvencions, llegats i donatius que reba.  
1.4. Les quantitats que pogueren percebre's en concepte d'indemnitzacions per danys i perjuís ocasionats al consell regulador o als interessos que representa.  
1.5. La prestació de serveis a tercers dins de les competències i serveis establits pel consell regulador.  
1.6. Qualssevol altres ingressos que el consell regulador puga ser susceptible de rebre.  
2. La gestió dels ingressos i de les despeses que figuren en els pressupostos correspon al consell regulador.  
  
Article 16. Tutela administrativa  
1. La tutela administrativa exercida per la conselleria competent en la matèria d'agricultura i alimentació, en particular per l'òrgan o entitat que en cada moment tinga atribuïdes les funcions corresponents, comprén el control de la legalitat dels actes i acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es preveuen en aquesta ordre i les disposicions que la despleguen, a excepció de les decisions sobre la certificació de productes, als efectes de garantir la independència en la presa de decisions de l'òrgan de control i certificació.  
2. Als efectes de l'apartat anterior, estan subjectes al dret administratiu les funcions enumerades en les lletres d, e, f, g i l de l'apartat 3 de l'article 6 d'aquest annex.  
  
Article 17. Circulars  
1. Els acords del consell regulador que no tinguen caràcter particular i afecten una pluralitat de subjectes es notificaran per mitjà de circulars exposades en les oficines del consell regulador. El consell regulador podrà remetre aquestes circulars a altres entitats interessades.  
2. Els acords i les resolucions que adopte el consell regulador seran recurribles, en tot cas, davant de la conselleria competent en matèria d'agricultura i alimentació.  
  
  
CAPÍTOL III  
Registres i inscripcions  
  
Article 18. Registres  
El Consell Regulador de la Denominació d'Origen Raïm de Taula Embossat Vinalopó disposarà dels registres següents:  
a) Registre de parcel·les.  
b) Registre de magatzems o instal·lacions d'envasat.  
  
Article 19. Inscripcions  
1. La inscripció en els registres és voluntària, igual que la baixa corresponent, llevat que aquesta siga conseqüència de la resolució d'un procediment sancionador (baixa involuntària). Una vegada produïda aquesta última, la persona física o jurídica afectada estarà sotmesa a les condicions establides en el sistema de qualitat quant a poder realitzar una nova inscripció en el consell regulador.  
2. Les peticions d'inscripció es dirigiran al consell regulador i s'acompanyaran de les dades, els documents i els comprovants que s'establisquen en el sistema de gestió de la qualitat aprovat pel consell regulador i en aquesta ordre:  
a) Al registre de parcel·les: s'inscriuran totes aquelles parcel·les que estiguen situades dins de la zona de producció i estiguen plantades amb les varietats a què fa referència el plec de condicions de la DOP Raïm de Taula Embossat Vinalopó, i la producció del qual vulga acollir-se a la denominació d'origen protegida. La informació necessària per a la inscripció de les parcel·les i el procediment associat a aquesta s'establirà en el sistema de qualitat.  
b) Al registre de magatzems o instal·lacions d'envasat: s'inscriuran tots aquells situats en la zona de producció, que es dediquen a la manipulació, l'emmagatzematge i les condicions i l'envasat del raïm de taula embossat emparat. La informació necessària per a la inscripció dels magatzems o de les instal·lacions d'envasat i el procediment associat a aquesta s'establirà en el sistema de qualitat.  
c) Les instal·lacions inscrites en l'apartat b de l'article 19 hauran d'estar situades dins de la zona de producció; excepcionalment, podran inscriure's aquelles instal·lacions ubicades en zones limítrofes que tradicionalment hagen comercialitzat raïm de taula embossat procedent de la zona de producció de la denominació d'origen. Aquesta inscripció serà per campanyes vitícoles prorrogables, i el consell regulador establirà els controls oportuns.  
3. La inscripció en els registres previstos en l'article anterior no tindrà caràcter habilitant, si bé el consell regulador denegarà finalment les inscripcions que no s'ajusten als preceptes d'aquesta ordre, al que estableix el sistema de qualitat, o als acords adoptats pel consell sobre condicions complementàries de caràcter tècnic i sanitari que hagen de tindre les plantacions i els magatzems i les instal·lacions de condicions i envasat. Totes les actuacions derivades del que preveu aquest apartat es realitzaran d'acord amb el que preveu la Llei 39/2015, d'1 d'octubre, del procediment administratiu comú de les administracions públiques.  
  
  
Article 20. Vigència de les inscripcions  
1. Per a la inscripció i vigència d'aquestes en els registres de la denominació d'origen protegida serà indispensable complir en tot moment els requisits que s'estableixen en aquest reglament, i hauran de comunicar al consell regulador qualsevol variació que afecte les dades subministrades en la inscripció, quan aquesta es produïsca.  
2. El consell regulador de la denominació d'origen protegida efectuarà totes les inspeccions que considere necessàries per a comprovar l'efectivitat del que es disposa en el paràgraf anterior.  
3. La inscripció en aquests registres no eximeix els interessats de l'obligació d'inscriure's en aquells altres que, amb caràcter general, estiguen establits.  
4. Totes les inscripcions en els diferents registres seran renovades en el termini i forma que es determine pel consell regulador en el seu sistema de qualitat i, si és el cas, en la reglamentació de règim intern corresponent.  
  
  
CAPÍTOL IV  
Drets i obligacions  
  
Article 21. Titulars  
1. Només les persones físiques o jurídiques les plantacions de les quals estan inscrites en el registre corresponent podran produir raïm que haja de ser protegit per la denominació d'origen.  
2. Només pot aplicar-se la denominació d'origen protegida al raïm procedent de plantacions inscrites, que siguen manipulades pels magatzems o instal·lacions d'envasat inscrites en el registre corresponent i que complisquen les normes que exigeix el plec de condicions, aquest reglament i el sistema de qualitat.  
3. El dret a l'ús dels noms emparats per aquesta denominació d'origen protegida en propaganda, publicitat, documentació o envàs és exclusiu de les firmes inscrites en els registres enumerats.  
4. Pel mer fet de la inscripció en els registres corresponents, les persones físiques o jurídiques inscrites estan obligades al compliment de les disposicions d'aquesta ordre, del plec de condicions i del sistema de qualitat, així com dels acords que, dins de les seues competències, dicten la conselleria i el ministeri competents en matèria d'agricultura i alimentació i el consell regulador, així com a satisfer les quotes que els corresponguen.  
5. Per a l'exercici de qualsevol dret atorgat per aquesta ordre, o per a poder beneficiar-se dels serveis que preste el consell regulador, les persones físiques o jurídiques que tinguen inscrites les seues plantacions i instal·lacions, hauran d'estar al corrent de les seues obligacions.  
  
Article 22. Instal·lacions de manipulació  
1. En les instal·lacions de manipulació inscrites en els registres indicats en l'article 18 es permetran la introducció, la manipulació, l'emmagatzematge i la comercialització de raïm de taula procedent de parcel·les no inscrites en la denominació d'origen protegida, amb la notificació prèvia al consell regulador i de manera que s'evite en tot moment la mescla o confusió amb el raïm embossat amb dret a la DOP, i haurà d'haver-hi una separació neta entre ambdós processos. El consell regulador podrà donar normes generals i particulars per a aquests supòsits i vigilarà el correcte compliment.  
2. Els operadors només podran envasar raïm embossat emparat per la denominació d'origen protegida en les instal·lacions prèviament inscrites en els registres corresponents.  
  
Article 23. Marques comercials  
1. El consell regulador vetlarà pel correcte ús de la menció i els logotips de la denominació d'origen protegida a emprar pels inscrits en el registre de magatzems o instal·lacions d'envasat.  
2. Les marques i noms comercials que facen referència als noms protegits per la denominació d'origen protegida únicament podran emprar-se en productes emparats per aquesta.  
3. En el cas que una mateixa marca, nom comercial o raó social siga utilitzada per a la comercialització de raïm de taula embossat Vinalopó i un altre o altres productes de semblant espècie no emparats, hauran d'introduir-se en l'etiquetatge, la presentació i la publicitat d'aquests productes els elements suficients que permeten diferenciar de manera clara i senzilla el producte amb denominació d'origen protegida del que no la té, per a evitar, en tot cas, la competència deslleial entre els operadors, així com la confusió en els consumidors.  
4. Als efectes del que preveuen els apartats precedents, els inscrits en el registre de magatzems o instal·lacions d'envasat hauran de comunicar al consell regulador les etiquetes i els envasos que vulguen utilitzar per a la comercialització de raïm de taula embossat Vinalopó amb DOP, amb la finalitat de verificar que aquests compleixen els requisits mínims previstos en aquesta ordre i en el sistema de qualitat. Serà denegada l'aprovació d'aquelles etiquetes i envasos que, per qualsevol causa, puguen donar lloc a confusió en el consumidor. També podran ser anul·lades les autoritzacions d'altres ja concedides anteriorment, quan hagen variat les circumstàncies dels inscrits en els registres.  
  
Article 24. Etiquetatge i logotip  
1. Siga quin siga el tipus d'envasat, anirà proveït d'un determinat tipus d'etiqueta numerada, proporcionada pel consell regulador, que es col·locarà abans de l'expedició, d'acord amb les normes establides en el sistema de qualitat.  
2. El consell regulador disposa i té registrat el seu logotip com a símbol de la denominació d'origen.  
3. El consell regulador podrà fer obligatori que en l'exterior de les instal·lacions inscrites, i en lloc destacat figure una placa que al·ludisca a aquesta condició. Les dites plaques podran ser únicament empleades per les empreses inscrites.  
  
Article 25. Declaració de produccions  
1. El consell regulador controlarà en cada campanya les quantitats de raïm emparades per la DOP i expedides per cada titular inscrit en el registre de parcel·les en la forma i les dates que determine el consell regulador en el seu sistema de qualitat.  
2. Els magatzems i les instal·lacions d'envasat inscrits hauran de declarar, en la forma i data que determine el consell regulador en el seu sistema de qualitat, el volum de raïm comercialitzat, així com sotmetre's, si és procedent, a les inspeccions que es determinen pel consell regulador per a acreditar l'origen i la qualitat del raïm emparat.  
3. Els inscrits es comprometen a permetre als inspectors del consell regular l'accés a les parcel·les, els magatzems i/o instal·lacions d'envasat, així com a facilitar el seu treball.  
4. Les declaracions a què es refereix l'apartat 2 d'aquest article tenen efectes merament estadístics, per la qual cosa només es podran facilitar i publicar en forma numèrica, sense cap referència de caràcter individual.  
  
  
CAPÍTOL V  
Òrgan de control i certificació  
  
Article 26. Sistema de control i certificació  
1. Les labors de control i certificació del consell regulador seran exercides per un òrgan de control i certificació integrat en aquest, d'acord amb el que estableix la norma UNE-EN ISO/IEC 17210:2012 o norma que la substituïsca.  
2. L'òrgan de control i certificació queda expressament autoritzat per a vigilar el moviment del raïm que es recol·lecte, comercialitze o transite dins de la zona de producció, i donarà compte de les activitats exercides a la conselleria competent en matèria d'agricultura i alimentació i li remetrà còpia de les actes alçades, sense perjuí de la intervenció dels organismes competents en aquesta vigilància.  
3. L'òrgan de control i certificació estarà constituït per un director/a tècnic i un cos d'auditors i en l'exercici de la seua activitat actuarà supervisat pel comité de supervisió.  
4. El manual de qualitat de la denominació, aprovat pel ple del consell regulador, detallarà les funcions de l'òrgan de control i certificació i la composició, les funcions, l'organització i el sistema de gestió dels diferents comités que componen l'òrgan de control i certificació.  
  
5. El consell regulador confeccionarà i aprovarà el manual de qualitat, normes tècniques, procediments, formats i la resta de documents propis del sistema de certificació dins del sistema de qualitat, tot això en aplicació de la norma UNE-EN ISO/IEC 17628:2012, o norma que la substituïsca.  
6. L'òrgan de control i certificació, i específicament el director/a tècnic, serà el responsable d'emetre els certificats de conformitat a tot el que aquest reglament i el manual de qualitat exigeixen.  
7. En el manual de qualitat es detallaran les funcions i les responsabilitats del director/a tècnic, així com el perfil del lloc.  
8. El personal tècnic del cos d'auditors es proveirà d'acord amb el que estableix el manual de qualitat en el seu procediment específic per a la qualificació i supervisió de l'actuació del personal tècnic, i tindrà atribucions auditores sobre:  
a) Les plantacions inscrites.  
b) Els magatzems o les instal·lacions d'envasat inscrites.  
c) Els productes protegits.  
9. L'òrgan de control i certificació adoptarà els mecanismes necessaris per a garantir l'origen i la qualitat dels productes emparats i perquè els processos de producció, recol·lecció, emmagatzematge, envasat, etiquetatge i comercialització s'adapten al reglament, el plec de condicions i al manual de qualitat.  
10. L'òrgan de control i certificació disposarà dels mitjans necessaris per a la realització de les seues activitats.  
11. Per als serveis de control i certificació, l'òrgan de control i certificació podrà disposar del personal propi i/o subcontractar serveis. El personal que realitze les labors d'inspecció/auditoria serà designat i habilitat per l'òrgan de control i certificació i específicament pel director/a tècnic.  
12. En el comité de supervisió hauran d'estar representats tots els interessos del producte/servei a certificar i tindrà com a comesa supervisar la correcta realització de les activitats de certificació i assegurar la imparcialitat en aquestes, i és, així mateix, competent per a complir els seus objectius i executar les seues funcions amb total autonomia, i és sobirà en les seues decisions. Aquest comité podrà disposar dels assessoraments tècnics que estime necessaris.  
13. L'organisme de control i certificació i específicament el director/a tècnic, a la vista dels procediments que establisca el manual de qualitat resoldrà el que procedisca i, si és el cas, la concessió del certificat. La dita resolució podrà ser revisada segons el procediment establit respecte d'això en el manual de qualitat.  
14. A la vista dels informes d'auditoria de les empreses, l'òrgan de control i certificació podrà retirar-los el certificat d'acord amb el que preveu el manual de qualitat i en aquest reglament. La dita resolució podrà ser revisada segons el procediment establit respecte d'això en el manual de qualitat.  
15. Els membres i el personal de l'òrgan de control i certificació i dels comités que el componen estan obligats a observar la més absoluta confidencialitat respecte de les informacions i de les dades arreplegades i/o conegudes en el curs de les seues activitats de gestió, control i/o certificació.  
16. Els acords de l'òrgan de control i certificació que no tinguen caràcter particular i afecten una pluralitat de subjectes es notificaran per mitjà de circulars exposades en les oficines del consell regulador.  
17. La conselleria competent en matèria d'agricultura i alimentació exercirà la tutela de l'òrgan de control i certificació de la denominació d'origen.  
  
Article 27. Comité de supervisió  
1. El consell regulador acordarà la creació d'un comité de supervisió, responsable de supervisar les actuacions de l'òrgan de control i certificació.  
2. El comité de supervisió estarà format per:  
a) Un vocal representant dels agricultors inscrits en el registre de parcel·les.  
b) Un vocal representant dels operadors inscrits en el registre de magatzems o instal·lacions d'envasat.  
c) Un vocal representant dels consumidors.  
d) Un vocal expert en l'avaluació de la conformitat.  
e) El director/a tècnic del consell regulador.  
3. Tots els membres del comité tindran veu i vot, a excepció del director/a tècnic, amb veu però sense vot.  
4. En el manual de qualitat es desenvoluparan les normes per a la constitució i el funcionament d'aquest comité.  
  
  
CAPÍTOL VI  
De les infraccions, sancions i procediments  
  
Article 28. Base legal i tramitació d'expedients  
Quant a infraccions i sancions caldrà ajustar-se a la normativa sectorial corresponent, junt amb la d'aplicació general, així com al que disposa aquest reglament, i en les normes internes del consell regulador.


Còpia Permalink ELI